**Likumprojekta “Grozījumi Sauszemes transportlīdzekļu īpašnieku civiltiesiskās atbildības obligātās apdrošināšanas likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir atbilstoši Eiropas Parlamenta un Padomes 2009. gada 16. septembra direktīvas 2009/103/EK *par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību* (turpmāk – Direktīva) 5. panta 2. punktā paredzētajai rīcības brīvībai noteikt izņēmumu no sauszemes transportlīdzekļu īpašnieku civiltiesiskās atbildības obligātās apdrošināšanas attiecībā uz Nacionālo bruņoto spēku speciālo militāro tehniku. Latvijas Republikai par to jāinformē Eiropas Komisija.  Likumam jāstājas spēkā 2020. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Aizsardzības ministrijas iniciatīva. Aizsardzības ministrijas Militāri tehniskās attīstības padomē 2017. gada 20. oktobrī pieņemts lēmums izmantot Direktīvas 5. panta 2.punktā noteikto rīcības brīvību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | |  | | --- | | Ar 2015. gada 10. decembra grozījumiem Ceļu satiksmes likumā speciālā militārā tehnika ir izdalīta kā atsevišķs transportlīdzekļu veids. Ceļu satiksmes likuma 1. panta 19.3 punktā noteikts, ka speciālā militārā tehnika ir bruņutehnika, inženiertehnika un cita speciāla pašgājēja tehnika ar iekšdedzes motoru, ja tā nav būvēta uz automobiļa bāzes un pēc konstrukcijas ir paredzēta izmantošanai mācību kaujās un kaujas apstākļos.  Nacionālie bruņotie spēki ir kompetentā institūcija, kas nosaka, vai konkrētais transportlīdzeklis ir speciālā militārā tehnika. Pamatojoties uz Ceļu satiksmes likuma 10. panta pirmās daļas 2.1 punktu un 16. panta ceturto daļu, Nacionālie bruņotie spēki reģistrē speciālo militāro tehniku un veic tās tehnisko kontroli.  Kaut arī Sauszemes transportlīdzekļu īpašnieku civiltiesiskās atbildības obligātās apdrošināšanas likums (turpmāk - Likums) nenosaka, ka speciālajai militārajai tehnikai ir jāveic transportlīdzekļu īpašnieku civiltiesiskās atbildības obligātā apdrošināšana (turpmāk – apdrošināšana, arī OCTA), jo speciālā militārā tehnika neatbilst Likuma 1. panta 12. punktā noteiktajai transportlīdzekļa definīcijai, Nacionālie bruņotie spēki veic speciālās militārās tehnikas apdrošināšanu. Šādu pienākumu uzliek Direktīvas 3. pants, nosakot, ka katrai dalībvalstij, ievērojot 5. pantu, jāveic visi vajadzīgie pasākumi, lai nodrošinātu transportlīdzekļu, kas parasti atrodas tās teritorijā, apdrošināšanu.  Aizsardzības ministrija ir vērsusies Eiropas Komisijā ar jautājumu, vai Latvijas speciālā militārā tehnika ir uzskatāma par transportlīdzekli Direktīvas 1. panta 1. punkta izpratnē. Eiropas Komisija 2018. gada 14. jūnija vēstulē DG FISMA/D4/ML/1h/ARES (2018) 3516420 norādīja, ka uzskata speciālo militāro tehniku par transportlīdzekli Direktīvas 1. panta 1. punktā izpratnē. Proti, Direktīvas 1. panta 1. punktā ir noteikts, ka transportlīdzeklis ir jebkurš mehānisks transportlīdzeklis, kas paredzēts braukšanai pa sauszemi un ko dzen uz priekšu mehāniskā enerģija, un kas nav sliežu transports, jebkura piekabe, neatkarīgi no tā, vai tā ir piekabināta.  Tādējādi atbilstoši Direktīvas 3. un 5. pantā noteiktajam, speciālajai militārajai tehnikai ir jāveic apdrošināšana.  Līdz 2018. gadam bija spēkā Nacionālo bruņoto spēku un apdrošināšanas sabiedrības līgums par apdrošināšanu speciālajai militārajai tehnikai. Apdrošināšanas polise vienai speciālās militārās tehnikas kā speciālās traktortehnikas vienībai izmaksāja aptuveni piecus *euro* gadā.  Rīkojot iepirkumu par apdrošināšanas iegādi no 2018. gada, tikai viena apdrošināšanas sabiedrība piekrita veikt apdrošināšanu speciālajai militārajai tehnikai. Ņemot vērā apdrošināšanas polišu sadārdzinājumu, konkurences trūkumu un to, ka tiek apdrošināta speciālā militārā tehnika, nevis speciālā traktortehnika, apdrošināšanas polises cena pieauga vidēji simts reizes.  Speciālās militārās tehnikas apdrošināšanas iegādei 2018. gadā tika piešķirts finansējums 142 000 *euro* apmērā. Savukārt, ņemot vērā Nacionālo bruņoto spēku speciālās militārās tehnikas skaita pieaugumu, 2019. gadā piešķirts finansējums apdrošināšanas iegādei līdz 300 000 *euro*.  Izvērtējot dažu valstu pieredzi bruņoto spēku transportlīdzekļu apdrošināšanas jomā, secināts, ka Igaunija, Zviedrija, Austrija un Ungārija ir paziņojusi par atkāpšanos no transportlīdzekļu obligātās apdrošināšanas[[1]](#footnote-1) attiecībā uz noteiktajām personām (piemēram, valsts) vai attiecībā uz dažu veidu transportlīdzekļiem vai konkrētiem transportlīdzekļiem ar speciālu zīmi (piemēram, bruņotiem militāriem transportlīdzekļiem (*armoured military vehicles*)). Pēc Aizsardzības ministrijas rīcībā esošās informācijas Lietuva arī plāno atteikties no Lietuvas bruņoto spēku transportlīdzekļu apdrošināšanas.  Ņemot vērā speciālās militārās tehnikas apdrošināšanas iegādei nepieciešamā finansējuma būtisku pieaugumu katrai tehnikas vienībai, ieplānoto speciālās militāras tehnikas vienību pieaugumu Nacionālajos bruņotajos spēkos, citu valstu pieredzi, Aizsardzības ministrija sadarbībā ar Nacionālajiem bruņotajiem spēkiem pieņēma lēmumu atteikties no apdrošināšanas veikšanas speciālajai militārajai tehnikai.  Direktīvas 5. panta 2. punktā ir noteikts, ka katra dalībvalsts var atkāpties no 3. panta noteikumiem attiecībā uz dažu veidu transportlīdzekļiem vai konkrētiem transportlīdzekļiem ar speciālu zīmi. Attiecīgā valsts informē pārējās dalībvalstis un Eiropas Komisiju.  Papildus Direktīvas 5. panta 2. punktā noteikts, ka šajā gadījumā katra dalībvalsts nodrošina, ka attiecībā uz šiem transportlīdzekļiem piemēro tādu pašu režīmu kā transportlīdzekļiem, kuriem nav veikta apdrošināšana. Direktīvas 10. panta 1. punkts nosaka, ka katra dalībvalsts izveido vai pilnvaro iestādi, kas sniegtu kompensāciju obligātās apdrošināšanas līmenī par kaitējumu īpašumam vai miesas bojājumiem negadījumos, kurus izraisījis transportlīdzeklis, kam nav veikta apdrošināšana.  Direktīvas 9. panta 1. punkts nosaka, ka dalībvalstij jānodrošina kompensācijas vismaz šādā apmērā:   1. kompensācijas izmaksa par nodarītajiem miesas bojājumiem 1 000 000 *euro* katram cietušajam vai 5 000 000 *euro* par prasījumu neatkarīgi no cietušo skaita; 2. kompensācijas izmaksa par nodarītajiem zaudējumiem īpašumam - 1 000 000 *euro* par prasījumu neatkarīgi no cietušo skaita.   Ar grozījumiem Likumā, kas spēkā no 2019. gada 1. maija, tika precizēti apdrošinātāja atbildības limiti (piemērojami no 2019.gada 1.janvāra), ņemot vērā Eiropas saskaņoto patēriņa cenu indeksu, atbilstoši  Direktīvas 9. panta 2. punktam un **Eiropas Parlamenta un Padomes Regulai (ES) 2016/792** (2016. gada 11. maijs) par saskaņotajiem patēriņa cenu indeksiem un mājokļu cenu indeksu un ar ko atceļ Padomes Regulu (EK) Nr. 2494/95 un noteikts, ka iestājoties apdrošināšanas gadījumam, apdrošinātājs, kurš apdrošinājis zaudējumu nodarījušā transportlīdzekļa īpašnieka civiltiesisko atbildību, vai Transportlīdzekļu apdrošinātāju birojs (turpmāk – LTAB) (ja apdrošināšanas atlīdzība izmaksājama no Garantijas fonda) sedz zaudējumus, nepārsniedzot noteikto apdrošinātāja atbildības limitu:  1) personai nodarīto zaudējumu atlīdzināšanai — līdz 5 210 000 *euro* neatkarīgi no cietušo personu skaita;  2) mantai nodarīto zaudējumu atlīdzināšanai — līdz 1 050 000 *euro* neatkarīgi no trešo personu skaita.  Lai ieviestu Direktīvas 5. panta 2. punktā noteikto izņēmumu no apdrošināšanas pienākuma, ir jāveic attiecīgi grozījumi Likumā, un atbilstoši Direktīvas 5. panta 2. punktā noteiktajam par to jāinformē dalībvalstis un Eiropas Komisija. Par atteikšanos no speciālās militārās tehnikas apdrošināšanas Eiropas Komisijai un dalībvalstīm tiks paziņots pēc attiecīgo grozījumu Likumā spēkā stāšanās, Tieslietu ministrijai izdarot attiecīgu ierakstu Valsts izpildes pasākumu paziņošanas sistēmā.  Ņemot vērā Likumā noteikto LTAB kompetenci, kapacitāti un pieredzi apdrošināšanas lietās, ir panākta vienošanās ar LTAB, ka LTAB veiks speciālās militārās tehnikas Latvijas Republikā, citā Eiropas Ekonomikas zonas valstī vai Šveices Konfederācijā izraisītā negadījumā nodarīto zaudējumu administrēšanu (izskatīs pieteikumus sakarā ar speciālās militārās tehnikas nodarītajiem zaudējumiem, novērtēs nodarītos zaudējumus un pieņems lēmumu par apdrošināšanas atlīdzības izmaksu vai atteikumu izmaksāt aprosināšanas atlīdzību). Savukārt Aizsardzības ministrija veiks apdrošināšanas atlīdzības izmaksu pieteikuma iesniedzējam.  Atbilstoši Nacionālo bruņoto spēku apkopotajai statistikai pēdējos piecos gados nav bijuši negadījumi, kuru izraisīšanā būtu vainojama speciālā militārā tehnika, kas reģistrēta Latvijā.  Atbilstoši LTAB sniegtajai informācijai - ņemot vērā to, ka speciālā militārā tehnika nepiedalās ikdienas ceļu satiksmē, OCTA vidējo apdrošināšanas atlīdzību rādītāji uz to nebūtu attiecināmi. Tomēr, tā kā speciālā militārā tehnika ir ar ievērojamu masu, bet ar diezgan ierobežotām aktīvajām un pasīvajām drošības sistēmām, kas ceļu satiksmes negadījumā varētu pasargāt cietušās personas, iespējamo zaudējumu apmēra noteikšanā būtu jāsummē izmaksas, kas attiecas tieši uz personu zaudējumiem, kas tiek atlīdzināti gan par personu bojāeju, gan invaliditāti, gan nemateriālie zaudējumi (morālais kaitējums). Piemēram,  lai saprastu, kādas atlīdzības tiek maksātas par vienu bojā gājušo, kuram ir palicis viens apgādājamais - 2017.gadā par apbedīšanas izdevumiem vidēji izmaksāts 2 317 *euro* (par gadījumu), kas papildināms ar atlīdzībām par nemateriālajiem zaudējumiem par  apgādnieka, apgādājamā vai laulātā nāvi – 10 143 *euro* (pieņemot, ka palicis 1 apgādājamais) un atlīdzību Valsts sociālās apdrošināšanas aģentūrai par pensijām un pabalstiem apgādājamam, kas gadā sastāda vidēji 1 058 *euro*. Šie pabalsti ir jāsedz vairāku gadu garumā.  Ņemot vērā minēto, var paredzēt, ka ceļu satiksmes negadījumā radītais zaudējumu apmērs par vienu bojāgājušo personu vidēji sastādīs vismaz 2,3 tūkstoši euro + (10,1 tūkstoši euro +1,05 tūkstoši euro), reizinot ar gadu skaitu, cik ilgi būs jāsedz pensiju un pabalstu maksājumi apgādājamajai personai (piem., 10 gadi), sanāk vairāk kā 20 000 euro. Tomēr  patiesās izmaksas varētu būt arī krietni lielākas, jo to apmērs ir atkarīgs no ceļu satiksmes negadījumā cietušo personu skaita un nodarīto zaudējumu smaguma pakāpes. Lai nodrošinātos pret lielām izmaksām, katru gadu gan apdrošinātāju, gan Garantijas fonda saistības tiek pārapdrošinātas, lai ceļu satiksmes negadījumā cietušajiem tiktu nodrošināta iespēja OCTA likumā noteiktajos termiņos saņemt apdrošināšanas atlīdzību par nodarītajiem zaudējumiem pilnā apmērā. Piemēram, Garantijas fonda saistības tiek pārapdrošinātas par negadījumiem, kuros zaudējumu  apmērs pārsniedz 400 000 *euro*,   nodrošinot neierobežotu pārapdrošināšanas segumu, kā rezultātā tiek izlīdzināts iespējamais finansiālais slogs uz Garantijas fondu. Garantijas fonda darbības periodā līdz šim ir bijis viens gadījums, kurā nācies segt zaudējumus lielā apmērā (kopējā zaudējumu summa ~ 500 000 *euro*), pieslēdzot pārapdrošinātāju segumu, bet OCTA apdrošinātājiem gan ir bijuši vairāki šādi gadījumi, kur zaudējumu summa sasniegusi pat 5 un 8 miljonus *euro*.  Tādējādi, lai Latvijas Republika noteiktu izņēmumu no Direktīvas 3. pantā noteiktā pienākuma veikt apdrošināšanu Nacionālo bruņoto spēku speciālajai militārajai tehnikai, Aizsardzības ministrija, konsultējoties ar LTAB, ir izstrādājusi grozījumus Likumā, kas **paredz noteikt**:  **1)** izņēmumu no apdrošināšanas pienākuma attiecībā uz Latvijas Nacionālo bruņoto spēku speciālo militāro tehniku, kas reģistrēta Nacionālo bruņoto spēku reģistrā;  **2)** LTAB pienākumu izskatīt pieteikumus sakarā ar speciālās militārās tehnikas nodarītajiem zaudējumiem, kas radušies ceļu satiksmes negadījumā Latvijas Republikā, citā Eiropas Ekonomikas zonas valstī vai Šveices Konfederācijā, novērtēt nodarītos zaudējumus un pieņemt lēmumu par apdrošināšanas atlīdzības izmaksu 70 dienu laikā no pieteikuma saņemšanas dienas, bet ne vēlāk kā mēneša laikā pēc visu nepieciešamo dokumentu saņemšanas, pieņem lēmumu par apdrošināšanas atlīdzības izmaksu vai atteikumu;  Direktīvas 22. pants nosaka, ka “Dalībvalstis, nosakot attiecīgus efektīvus un sistemātiskus finansiālus vai līdzvērtīgus administratīvus sodus, triju mēnešu laikā pēc dienas, kad cietusī persona ir iesniegusi kompensācijas prasību vai nu tieši tās personas, kura ir izraisījusi negadījumu, apdrošināšanas sabiedrībai, vai tās atlīdzības prasību administrēšanas pārstāvim, paredz pienākumu:  a) tās personas, kura ir izraisījusi negadījumu, apdrošināšanas sabiedrībai vai tās atlīdzības prasību administrēšanas pārstāvim piedāvāt pamatotu kompensāciju gadījumos, kad atbildība nav apstrīdama un radīto zaudējumu apmērs ir noteikts; vai  b) apdrošināšanas sabiedrībai, kurai kompensācijas prasība adresēta, vai tās atlīdzības prasību administrēšanas pārstāvim sniegt pamatotu atbildi par prasības punktiem, ja atbildību noraida vai tā nav bijusi skaidri noteikta, vai radīto zaudējumu apmērs nav pilnībā noteikts. Dalībvalstis pieņem noteikumus, lai nodrošinātu, ka tad, ja piedāvājums nav sniegts triju mēnešu laikā, jāmaksā procenti par kompensācijas summu, ko cietušai personai piedāvājusi apdrošināšanas sabiedrība vai piespriedusi tiesa.  LTAB ir noteikts atšķirīgs lēmuma pieņemšanas termiņš, ja tam jāpieņem lēmums attiecībā par speciālās militārās tehnikas nodarītajiem zaudējumiem, jo speciālās militārās tehnikas nodarītos zaudējumus atlīdzinās Aizsardzības ministrija. Savukārt Aizsardzības ministrija objektīvu apsvērumu dēļ apdrošināšanas atlīdzību spēs izmaksāt tikai 15 kalendāra dienu laikā no LTAB lēmuma saņemšanas brīža, bet, ievērojot Direktīvas 22. pantā noteikto, valstij jānodrošina pamatotas kompensācijas sniegšana triju mēnešu laikā.  **3)** Aizsardzības ministrijas pienākumu veikt apdrošināšanas atlīdzības izmaksu apdrošināšanas atlīdzības pieprasītājam (pieteikuma sakarā ar speciālās militārās tehnikas nodarītajiem zaudējumiem iesniedzējam) 15 kalendāra dienu laikā no Transportlīdzekļu apdrošinātāju biroja lēmuma par apdrošināšanas atlīdzības izmaksu saņemšanas;  Likumprojektā Aizsardzības ministrijai noteikts garāks termiņš apdrošināšanas atlīdzības izmaksai (15 kalendāra dienas), nekā LTAB. Aizsardzības ministrija maksās apdrošināšanas atlīdzību no sava budžeta, bet līdzekļi šādu atlīdzinājumu izmaksai Aizsardzības ministrijas budžetā nav plānoti, jo speciālās militārās tehnikas izraisīto negadījumu rezultātā nodarīto zaudējumu apmērs iepriekš nav paredzams. Lai nodrošinātu maksājumu veikšanu, Aizsardzības ministrija, pārskatot kārtējā gadā plānoto budžeta līdzekļu apguvi, veiks nepieciešamo līdzekļu pārdali tai piešķirtās apropriācijas ietvaros. Savukārt Ministru kabineta 2018. gada 17. jūlijā noteikumi Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” (turpmāk - MK noteikumi Nr. 421) 19. punkts nosaka, *ja ministrijas pieprasījums atbilst šo noteikumu prasībām un par pieprasījumu nav nepieciešams Ministru kabineta vai Saeimas Budžeta un finanšu (nodokļu) komisijas saskaņojums, finanšu ministrs rīkojumu par apropriācijas izmaiņām izdod 10 darbdienu laikā.*  Ievērojot MK noteikumu 421 19. punktā noteikto un Aizsardzības ministrijai nepieciešamo laiku apdrošināšanas atlīdzības izmaksai, atzīstams, ka 15 kalendāra dienas apdrošināšanas atlīdzības izmaksai ir minimāli iespējamais termiņš, lai novērstu apdrošināšanas atlīdzības izmaksas kavējumu.  **4)** Aizsardzības ministrijas pienākumu atlīdzināt LTAB Likuma 51. panta trešās daļas 1. punktā minētos izdevumus (t.i., izdevumus par atlīdzības lietas administrēšanu vai citām prasības nokārtošanai nepieciešamajām darbībām, ja saskaņā ar Likumu LTAB pieņem lēmumu par apdrošināšanas atlīdzības izmaksu vai atteikumu);  **5)** Aizsardzības ministrijas pienākumu par maksājumu veikšanas nokavējumu maksāt 12 procentus gadā no izmaksājamās summas;  Šāds regulējums ieviests līdzīgi kā šobrīd jau noteikts Likuma 40. panta otrajā daļā, kad apdrošinātājam vai LTAB papildus izmaksājamai apdrošināšanas atlīdzībai jāmaksā 12 procenti gadā no izmaksājamās apdrošināšanas atlīdzības summas, ja apdrošinātājs vai LTAB neievēro Likuma 40. panta pirmajā daļā noteikto 5 dienu termiņu apdrošināšanas atlīdzības izmaksai.  **6)** Aizsardzības ministrijas pienākumu nodrošināt zaudējumu atlīdzināšanu trešajai personai starptautiskajos līgumos, kas saistoši Aizsardzības ministrijai, noteiktajā kārtībā, ja speciālā militārā tehnika ceļu satiksmes negadījuma rezultātā nodarīs zaudējumus trešajai personai ārpus Ekonomiskas zonas valsts vai Šveices konfederācijas.  Piemērojot Ziemeļatlantijas līguma organizācijas dalībvalstu līgumā par to bruņoto spēku statusu (turpmāk – NATO SOFA), kas pieņemts Saeimā 2004. gada 17. jūnijā, noteiktos vispārīgos principus, NATO piederošie transportlīdzekļi un Sūtītājas valsts militārie transportlīdzekļi ir pašapdrošināti un šādā statusā var tikt lietoti bez komerciālās apdrošināšanas. Sūtītāja valsts pati ir atbildīga par savu īpašumu un zaudējumiem, ko tā nodara savas darbības vai bezdarbības rezultātā.  NATO SOFA VIII pants regulē zaudējumu, kas radušies bruņoto spēku darbības rezultātā, atlīdzināšanas kārtību. Zaudējumu atlīdzināšanas kārtība ir atkarīga no tā, kam tiek nodarīti zaudējumi, proti, bruņotajiem spēkiem, valstij vai trešajai personai, kā arī no tā, vai zaudējumi tiek nodarīti pildot dienesta pienākumus vai ārpus dienesta pienākumu pildīšanas.  NATO SOFA VIII panta 5. punkts nosaka zaudējumu atlīdzības kārtību gadījumos, kad Sūtītājas valsts spēki, pildot dienesta pienākumus, nodara zaudējumus trešajai personai, t.i., atgadījums tiek fiksēts, izskatīts un nokārtots saskaņā ar Uzņemošās valsts likumiem. Piemēram, ja atbildīgā par nodarīto zaudējumu ir Sūtītāja valsts, tā sedz 75% no zaudējumiem, bet 25 % sedz Uzņemošā valsts.  NATO SOFA VIII panta 2. punkts nosaka zaudējumu atlīdzības kārtību gadījumos, kad Sūtītājas valsts spēki, pildot dienesta pienākumus, nodara zaudējumus Uzņemošajai valstij, kas ir līdzīga NATO SOFA VIII panta 5. punktā noteiktajai ar šādiem būtiskiem izņēmumiem - svarīgu jautājumu izlemšanai var tikt iecelts arbitrs, kura lēmumi ir saistoši valstīm, un Uzņemošā valsts atsakās no zaudējumiem līdz 707 *euro*.[[2]](#footnote-2) Praksē un saskaņā ar NATO SOFA nosacījumiem, Aizsardzības ministrija, pārstāvot Uzņemošo valsti, saņemot informāciju par negadījumiem, kurā iesaistīts ārvalstu militārais transportlīdzeklis, nokārto ikvienu prasību, kas vērsta pret ārvalstu bruņotajiem spēkiem. Aizsardzības ministrija, noskaidrojot negadījumā vainīgo, cietušajai personai izmaksā zaudējumu atlīdzību 100% apmērā, pēc kā 75% no šīs summas pieprasa Sūtītājai valstij vai citu proporciju, atkarībā no tā, cik valstīs ir atbildīgas par nodarīto zaudējumu un vai Uzņemoša valsts ir viena no tām.  NATO SOFA VIII panta 6.punkts nosaka zaudējumu atlīdzības kārtību gadījumos, kad Sūtītāja valsts spēki, nepildot dienesta pienākumus, nodara zaudējumus, t.i., Uzņemošās valsts varas iestādes nosaka zaudējuma apmēru un sagatavo ziņojumu par atgadījumu. Ziņojums tiek nosūtīts Sūtītājas valsts varas iestādēm, kas izlemj vai piedāvās *ex gratia* maksājumu. Zaudējumu atlīdzības kārtību gadījumos, kad Sūtītāja valsts spēki, nepildot dienesta pienākumus, nodara zaudējumus, var risināt arī civilprocesuālā kārtībā.  Ja Latvijas Nacionālo bruņoto spēku speciālā militārā tehnika izraisīs negadījumu citā NATO valstī vai kādā no programmas „Partnerattiecības mieram” (Partnership for Peace, PfP)[[3]](#footnote-3) valstīm, arī tās valsts atbildīgā iestāde rīkosies atbilstoši NATO SOFA nosacījumiem.  **7)** Likuma pārejas noteikumos, kaapdrošināšanas līgums, kas noslēgts attiecībā uz speciālo militāro tehniku, uzskatāms par izbeigtu ar brīdi, kad stājas spēkā Likuma 3.1 pants. Ja apdrošināšanas līgums ir izbeidzies uz šī pamata un Nacionālie bruņotie spēki iesniedz apdrošinātājam rakstveida pieteikumu par iemaksātās apdrošināšanas prēmijas daļas atmaksu, Nacionālajiem bruņotajiem spēkiem ir tiesības uz to iemaksātās apdrošināšanas prēmijas daļu, kura atbilst atlikušajam laikposmam no pieteikuma iesniegšanas dienas līdz apdrošināšanas līguma termiņa beigām un no kuras atskaitīti ne vairāk kā pieci procenti no apdrošināšanas prēmijas daļas par atlikušo periodu, ja, pamatojoties uz attiecīgo apdrošināšanas līgumu, nav pieteikta apdrošināšanas atlīdzības izmaksa.  Likumprojekts paredz, ka gadījumā, kad pirms termiņa tiks pārtraukts civiltiesiskās apdrošināšanas līgums par speciālās militārās tehnikas apdrošināšanu, un Nacionālie bruņotie spēki lūgs atmaksāt apdrošināšanas prēmijas daļu par atlikušo periodu, tad apdrošinātājs no izmaksājamās apdrošināšanas prēmijas daļas par atlikušo periodu ieturēs ne vairāk kā pieci procenti no apdrošināšanas prēmijas daļas. Šādu nosacījumu jau satur Likuma 10. panta piektā daļa un 6.1 daļa, kā arī līdzīgs regulējums ietverts Likuma 21. punktā. | | Paredzēts, ka likumprojekts stāsies spēkā 2020. gada 1. jūlijā. Svarīgi ir noteikt pārejas periodu, lai OCTA nozare varētu savlaicīgi sagatavoties šīm izmaiņām un OCTA informācijas sistēmā varētu veikt nepieciešamās izmaiņas. Vienlaikus ir svarīgi noteikt, ka likums stājas spēkā ar 1. datumu (mēneša, ceturkšņa vai gada), lai izmaiņu atspoguļošana uzskaites rādītājos un finanšu pārskatos būtu realizēta noteikta finanšu perioda ietvaros. | |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojekta izstrādes gaitā notikušas konsultācijas ar LTAB, kas atbilstoši Likuma 44.panta pirmajai daļai ir atbildīga par negadījumā cietušo trešo personu interešu aizsardzību un apdrošināšanas sistēmas stabilitāti un attīstību valstī. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts skars tās personas, kas būs cietušie negadījumā, kuru izraisīs speciālā militārā tehnika Eiropas Ekonomikas zonas valstīs (tostarp Latvijā), gan Šveices Konfederācijā. Likumprojekts neietekmēs cietušā tiesības saņemt zaudējumu kompensāciju. Tā tiks veikta, ievērojot Latvijas un OCTA jomu regulējošo starptautisko regulējumu, bet ar nosacījumu, ka Aizsardzības ministrija ir gala atbildētājs (maksātājs), ja zaudējumus ir nodarījusi speciālā militārā tehnika. |
| 2. | Tiesiskā regulējuma ietekme uz tautsaimniecību un administratīvo slogu | LTAB un Aizsardzības ministrijai administratīvais slogs tiek palielināts, bet tā apjomu nav iespējams prognozēt, jo tas būs atkarīgs no speciālās militārās tehnikas iesaistes negadījumos, kuru izraisīšanā tā būs vainojama. |
| 3. | Administratīvo izmaksu monetārs novērtējums | Nav iespējams aprēķināt. |
| 4. | Atbilstības izmaksu monetārs novērtējums | Nav iespējams aprēķināt. |
| 5. | Cita informācija | Nav |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| Rādītāji | 2019.gads | | Turpmākie trīs gadi (*euro*) | | | | | |
| 2020.gads | | 2021.gads | | 2022.gads | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam | |
| 1 | 2 | 3 | 4 | 5 | 6 | 7 | 8 | |
| 1. Budžeta ieņēmumi | 0 | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | |
| 1.2. valsts speciālais budžets |  |  |  |  |  |  |  | |
| 1.3. pašvaldību budžets |  |  |  |  |  |  |  | |
| 2. Budžeta izdevumi | 0 | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | |
| 2.1. valsts pamatbudžets | 0 | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | |
| 2.2. valsts speciālais budžets |  |  |  |  |  |  |  | |
| 2.3. pašvaldību budžets |  |  |  |  |  |  |  | |
| 3. Finansiālā ietekme |  |  |  |  |  |  |  | |
| 3.1. valsts pamatbudžets |  |  |  |  |  |  |  | |
| 3.2. speciālais budžets |  |  |  |  |  |  |  | |
| 3.3. pašvaldību budžets |  |  |  |  |  |  |  | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | Nav  iespējams aprēķināt | X | Nav  iespējams aprēķināt | X | Nav  iespējams aprēķināt | Nav  iespējams aprēķināt | |
| 5. Precizēta finansiālā ietekme | X | Nav  iespējams aprēķināt | X | Nav  iespējams aprēķināt | X | Nav  iespējams aprēķināt | Nav  iespējams aprēķināt | |
| 5.1. valsts pamatbudžets | Nav  iespējams aprēķināt | Nav  iespējams aprēķināt | Nav  iespējams aprēķināt | Nav  iespējams aprēķināt | |
| 5.2. speciālais budžets |  |  |  |  | |
| 5.3. pašvaldību budžets |  |  |  |  | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas |  | | | | | | | |
| 8. Cita informācija | Aizsardzības ministrija no budžeta apakšprogrammas 22.12.00. “Nacionālo bruņoto spēku uzturēšana” atlīdzinās:   1. zaudējumus, kas radīsies Latvijas Nacionālo bruņoto spēku speciālās militārās tehnikas izraisītā negadījumā, kas noticis Eiropas Ekonomikas zonā un Šveices Konfederācijā; 2. LTAB Likuma 51. panta trešās daļas 1. punktā noteiktos izdevumus; 3. noteikto kavējumu gadījumā 12 procentus gadā no neizmaksājamās summas.   Līdzekļi šādu atlīdzinājumu izmaksai Aizsardzības ministrijas budžetā nav plānoti, jo speciālās militārās tehnikas izraisīto negadījumu rezultātā nodarīto zaudējumu apmērs iepriekš nav paredzams. Lai nodrošinātu maksājumu veikšanu, Aizsardzības ministrija, pārskatot kārtējā gadā plānoto budžeta līdzekļu apguvi, veiks nepieciešamo līdzekļu pārdali tai piešķirtās apropriācijas ietvaros, izņemot gadījumus, kas iestājušies Ministru kabineta izsludinātās ārkārtējās situācijas vai izņēmuma stāvokļa laikā. | | | | | | | |
|  | | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | | |
| Projekts šo jomu neskar. | | | | | | | |

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | Eiropas Parlamenta un Padomes 2009. gada 16. septembra direktīvas 2009/103/EK *par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību (*Direktīva) 3. pants nosaka, ka katra dalībvalsts, ievērojot 5. pantu, veic visus vajadzīgus pasākumus, lai nodrošinātu, ka civiltiesiskā atbildība par to transportlīdzekļu lietošanu, kas parasti atrodas tās teritorijā, ir apdrošināta. Savukārt Direktīvas 2009/103/EK 5. panta 2. punkts paredz dalībvalsts rīcības brīvību atkāpties no 3. panta noteikumiem attiecībā uz dažu veidu transportlīdzekļiem, informējot par to Eiropas Komisiju un pārējās dalībvalstis.  Latvija atbilstoši Direktīvas 5. panta 2. punktam paziņos Eiropas Komisijai un dalībvalstīm par atkāpi no speciālās militārās tehnikas apdrošināšanas, izdarot attiecīgu ierakstu Valsts izpildes pasākumu paziņošanas sistēmā. |
| 2. | Citas starptautiskās saistības | Ar likumprojektu netiek pārņemtas citas starptautiskās saistības. |
| 3. | Cita informācija | Nav. |

|  |  |
| --- | --- |
| 1. tabula  Tiesību akta projekta atbilstība ES tiesību aktiem | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Atbilstoši dalībvalsts izvēles tiesībām ir izdarīta izvēle atteikties no iepriekš pārņemtā Direktīvas 3. pantā noteiktā pienākuma veikt apdrošināšanu Latvijas Nacionālo bruņoto spēku speciālajai militārajai tehnikai. Šādu rīcības brīvību paredz Direktīvas 5. panta 2.punkts ar nosacījumu, ka dalībvalstij uz šiem transportlīdzekļiem jāpiemēro prasības kā pret transportlīdzekļiem, kuriem nav veikta apdrošināšana. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Dalībvalstij ir jāinformē Eiropas Komisija un dalībvalstis par Direktīvas 5. panta 2.punktā noteiktās rīcības brīvības izmantošanu. Tieslietu ministrija izpildīs Direktīvas 5. panta 2. punktā noteikto pienākumu Latvijas valsts vārdā informēt Eiropas Komisiju par rīcības brīvības izmantošanu no Direktīvas 3. pantā noteiktā pienākuma, izdarot attiecīgu ierakstu Valsts izpildes pasākumu paziņošanas sistēmā. |
| Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” pirms Likumprojekta nosūtīšanas Valsts kancelejai izskatīšanai Valsts sekretāru sanāksmē par likumprojekta izstrādi sabiedrības pārstāvji tika informēti, ievietojot paziņojumu par iespējām iesaistīties viedokļa sniegšanā par izstrādāto tiesību akta procesu Aizsardzības ministrijas tīmekļa vietnē sadaļā “Sabiedrības līdzdalība” un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Likumprojekts kopā ar sākotnējās ietekmes novērtējuma ziņojumu (anotāciju) 2018. gada 12. novembrī ir ievietots Aizsardzības ministrijas tīmekļvietnes [*www.mod.gov.lv*](http://www.mod.gov.lv) sadaļā “Sabiedrības līdzdalība” un Valsts kancelejas mājas lapā, aicinot sabiedrību izteikt savu viedokli un iesniedzot ministrijai priekšlikumus rakstveidā. |
| 3. | Sabiedrības līdzdalības rezultāti | Sabiedrības viedoklis nav saņemts. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki, LTAB. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas, esošās netiek likvidētas vai reorganizētas. Uzdevumu izpildes apjoma palielinājumu nav iespējams precīzi prognozēt, jo tas būs atkarīgs no negadījumu skaita, kuros zaudējumus nodarījušais transportlīdzeklis būs Latvijas Nacionālo bruņoto spēku speciālā militārā tehnika, kā arī administrēšanas sarežģītības. Pēdējos piecos gados Nacionālajos bruņotajos spēkos nav reģistrēts neviens negadījums, kurā trešajai personai zaudējumus būtu nodarījusi speciālā militārā tehnika.  LTAB jau šobrīd administrē zaudējumu atlīdzību tiem cietušajiem, kuriem zaudējumus nodara neapdrošināts transportlīdzeklis. Līdz ar to LTAB ir jau izstrādātas iekšējās procedūras un ir resursi šī papildus pienākuma izpildei. |
| 3. | Cita informācija | Nav |

Ministru prezidenta biedrs,

aizsardzības ministrs                                                 Artis Pabriks

M. Baltā, 67335270

marina.balta@mod.gov.lv

1. <https://ec.europa.eu/info/business-economy-euro/banking-and-finance/insurance-and-pensions/motor-insurance_en> [↑](#footnote-ref-1)
2. Likuma “Par Ziemeļatlantijas līguma organizācijas dalībvalstu līgumu par to bruņoto spēku statusu” 3. pants. [↑](#footnote-ref-2)
3. Ziemeļatlantijas līguma organizācijas dalībvalstu un valstu, kas piedalās programmā "Partnerattiecības — mieram", līgums par to bruņoto spēku statusu 1.pants nosaka, ja šis Līgums vai jebkurš papildprotokols attiecībā uz tā dalībvalstīm neparedz ko citu, visas šī Līguma dalībvalstis piemēro 1951.gada 19.jūnijā Londonā parakstītā Ziemeļatlantijas līguma organizācijas dalībvalstu līguma par to bruņotajiem spēkiem noteikumus tā, it kā visas šī Līguma dalībvalstis būtu NATO SOFA dalībvalstis. [↑](#footnote-ref-3)